En mor fra Hjørring-området er tiltalt for at have banket sine to børn. Kvinden nægter sig skyldig i anklagerne, og sagen kommer for retten i næste uge.

Hun er tiltalt for vold mod sine to børn i en periode fra 2008 til den 31. august 2011. Ifølge anklageskriftet har hun i perioden fra 2008 og frem til 31. august sidste år slået sin søn og datter. Sønnen, der var fem år, da den påståede vold skulle være startet er ifølge anklageskriftet blevet slået med knytnæve, fået flere lussinger, og moren er desuden tiltalt for at have holdt ham hårdt fast og nevet og kradset ham på armene. Datteren, der er fire år ældre end broderen, har ifølge anklageskriftet ligeledes fået slag med knytnæve og være blevet temmelig hårdhændet behandlet. Anklageren i sagen oplyser, at begge børn er fjernet fra hjemmet. Moderen er tiltalt for vold og risikerer en fængselsstraf på tre år.